Challenge Cup 1979
Challenge Cup 1979 je bila serija treh hokejskih tekem leta 1979 med selekcijo zvezd lige NHL in sovjetsko reprezentanco, ki je bila odigrana namesto običajne tekme zvezd lige NHL. Serijo tekem, ki so bile odigrane 8., 10. in 11. februarja v dvorani Madison Square Garden, New York, je z 2:1 dobila sovjetska reprezentanca. Challenge Cup se od Summit Series, ki je bil odigran zadnjič pet let prej, razlikuje v dejstvu, da nasproti sovjetski reprezentanci ni stala kanadska, ampak najboljši igralci iz lige NHL ne glede na narodnost. Tako so za selekcijo like NHL poleg triindvajsetih kanadskih hokejistov igrali še trije švedski.